《放歌 其四》
清代·陈作霖

读书不能救奇穷，旁人劝我学老农。识字不能免愁苦，旁人劝我学良贾。

秉耒不知耘与耕，据算不知亏与盈，学农学贾皆无成。

如此迂腐君莫笑，富贵从来难逆料。力田农，虽可为，水旱毕竟随天时。

居奇贾，虽可作，慢藏亦恐遭奇祸。不如潜心经济与文章，始则困兮终则昌。

作者简介：陈作霖，字雨生，号伯雨，晚号可园，江宁人。光绪乙亥举人，就职教谕。有《可园》、《寿藻堂》等集。